Document ID: 32007D0833

ODLOČBA KOMISIJE
z dne 13. decembra 2007
o spremembi Odločbe 2007/554/ES o nekaterih zaščitnih ukrepih proti slinavki in parkljevki v Združenem kraljestvu
(notificirano pod dokumentarno številko C(2007) 6256)
(Besedilo velja za EGP)
(2007/833/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), in zlasti člena 10(4) Direktive,
ob upoštevanju Direktive Sveta 2003/85/ES z dne 29. septembra 2003 o ukrepih Skupnosti za obvladovanje slinavke in parkljevke, ki razveljavljajo Direktivo 85/511/EGS in odločbi 89/531/EGS in 91/665/EGS ter spreminja Direktivo 92/46/EGS (3), ter zlasti členov 60(2), 62(1) in 62(3) Direktive,
ob upoštevanju naslednjega:
(1)
Po izbruhu slinavke in parkljevke v Veliki Britaniji je bila sprejeta Odločba Komisije 2007/554/ES z dne 9. avgusta 2007 o nekaterih zaščitnih ukrepih proti slinavki in parkljevki v Združenem kraljestvu (4) za okrepitev nadzornih ukrepov proti slinavki in parkljevki, ki jih izvaja navedena država članica v okviru Direktive 2003/85/ES.
(2)
Odločba 2007/554/ES določa pravila, ki se uporabljajo za odpremo proizvodov z območij visokega tveganja, navedenih v Prilogi I Odločbe, in območij nizkega tveganja, navedenih v Prilogi II Odločbe („omejena območja“) v Veliki Britaniji, ki se štejejo za varne in so bili proizvedeni pred uvedbo omejitev v Združenem kraljestvu iz surovin, ki izvirajo z območij zunaj navedenih omejenih območij, ali so bili obdelani na način, ki je dokazano učinkovit za inaktivacijo morebitnega virusa slinavke in parkljevke.
(3)
V Odločbi 2007/554/ES, kakor je bila spremenjena z Odločbo 2007/664/ES, je Komisija določila pravila za odpremljanje nekaterih kategorij mesa z nekaterih območij, naštetih v Prilogi III k Odločbi 2007/554/ES, kakor je bila spremenjena, na katerih najmanj 90 dni pred zakolom ni bilo izbruha slinavke in parkljevke in ki izpolnjujejo nekatere natančno opredeljene pogoje.
(4)
Na podlagi ugodnega razvoja na področju zdravja živali v Združenem kraljestvu in zlasti ugodnih rezultatov zaključenega nadzora je zdaj mogoče izključiti nekatera območja v Veliki Britaniji iz obsega Odločbe 2007/554/ES in ohraniti območja nizkega tveganja približno 50 km okoli območij izbruha, katerih upravne enote je treba navesti v Prilogi II k navedeni Odločbi.
(5)
Prav tako ugoden razvoj na področju zdravja živali dovoljuje umik nekaterih zahtev glede certifikacije za proizvode živalskega izvora, kot so meso, mleko in živalski stranski proizvodi, ker za te proizvode več ne veljajo omejitve v zvezi z območji iz Priloge I in zato nimajo več drugačnega statusa zdravja živali.
(6)
Odločbo 2007/554/ES je zato treba ustrezno spremeniti.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2007/554/ES se spremeni:
1.
Člen 17 se nadomesti z naslednjim:
„Ta Odločba se uporablja do 31. decembra 2007.
Vendar se prepovedi odpreme iz členov 2, 3, 4, 5, 7 in 8, določbe iz členov 9 in 11 v zvezi s temi prepovedmi in določbe iz člena 14 prenehajo uporabljati.“
2.
Priloge se nadomestijo z besedilom iz Priloge k tej odločbi.
Člen 2
Države članice spremenijo ukrepe, ki jih uporabljajo v trgovini, tako da jih uskladijo s to odločbo. O spremembah nemudoma obvestijo Komisijo.
Člen 3
Ta odločba je naslovljena na države članice.
V Bruslju, 13. decembra 2007

Labels: 17
0
3
6
18